യുപി പോലീസ് സ്റ്റേഷനില്നിന്നു കന്യാസ്ത്രീകളെ മോചിപ്പിക്കാനെത്തിയ വൈദികനെതിരേ കേസ് ന്യൂഡല്ഹി: ഉത്തര്പ്രദേശില് ഹിന്ദു യുവവാഹിനി പ്രവര്ത്തകര് പോലീസ് സ്റ്റേഷനില് തടഞ്ഞു വച്ച കന്യാസ്ത്രീകളെ മോചിപ്പിക്കാനെത്തിയ വൈദികനെതിരേ കേസെടുത്ത് പോലീസ്. കഴിഞ്ഞ പത്താം തീയതിയാണ്, മതപരിവര്ത്തനം നടത്തി എന്നാരോപിച്ച് ബജ്രംഗ്ദള്, ഹിന്ദു യുവവാഹിനി പ്രവര്ത്തകര് ഉര്സുലിന് ഫ്രാന്സിസ്കന് സഭയിലെ അംഗങ്ങളായ സിസ്റ്റര് ഗ്രേയ്സ് മൊണ്ടെയ്റോ, സിസ്റ്റര് റോഷ്നി മിഞ്ച് എന്നിവരെയും സ്കൂളിലെ ഡ്രൈവറെയും ആക്രമിച്ചത്. മിര്പുര് കാത്തലിക് മിഷന് സ്കൂള് പ്രിന്സിപ്പലാണ് സിസ്റ്റര് ഗ്രേയ്സ്. സിസ്റ്റര് റോഷ്നി ഇതേ സ്കൂളിലെ അധ്യാപികയുമാണ്.മണിക്കൂറുകളോളം പോലീസ് സ്റ്റേഷനില് തടഞ്ഞുവച്ച ഇവരെ ഇന്ദാരയിലെ സെന്റ് ജോസഫ്സ് ഇന്റര് കോളജ് പ്രിന്സിപ്പല് ഫാ. ബര്ത്തലോമിസ് മിഞ്ച് എത്തിയ ശേഷമാണ് വിട്ടയച്ചത്. എന്നാല്, പിറ്റേദിവസം ഇറങ്ങിയ പത്രങ്ങളില് നോര്ബര്ട്ടൈന് സന്യാസസഭാംഗമായ ഫാ. ബര്ത്തലോമിസിനെതിരേ യുപി പോലീസ് കേസെടുത്തു എന്ന വാര്ത്തയാണ് വന്നത്. വൈദികനെതിരേ മതപരിവര്ത്തനം ഉള്പ്പെടെയുള്ള വകുപ്പുകള് ചുമത്തിയെന്ന വാര്ത്തയുടെ അടിസ്ഥാനത്തില് കോടതിയില്നിന്നു മുന്കൂര് ജാമ്യം എടുക്കാനുള്ള ശ്രമം നടക്കുകയാണ്. അത്യാസന്ന നിലയില് കഴിയുന്ന പിതാവിനെ കാണാന് ജാര്ഖണ്ഡിലേക്ക് പുറപ്പെടാനെത്തിയ സിസ്റ്റര് റോഷിനി മിഞ്ചിനെ യാത്ര അയയ്ക്കാനെത്തിയവര്ക്ക് നേരെയാണ് ഒക്ടോബര് പത്തിന് യുപിയിലെ മൗവില് ഹിന്ദുവാഹിനി സേനയുടെ അതിക്രമമുണ്ടായത്. ഇവര്ക്കൊപ്പമുണ്ടായിരുന്ന ഡ്രൈവറെ ക്രൂരമായി മര്ദിക്കുകയും ചെയ്തു. മൗവില്നിന്നു വാരാണസിയിലേക്കുള്ള ബസ് കയറാന് വന്നപ്പോഴാണ് അക്രമി സംഘം എത്തിയത്. കഴിഞ്ഞ പത്താം തീയതി നടന്ന സംഭവത്തില് അക്രമത്തിനിരയായ കന്യാസ്ത്രീകള് പ്രതികളെ തിരിച്ചറിയാമെന്നു വ്യക്തമാക്കിയിട്ടും യുപി പോലീസ് ഇതുവരെ ഒരു നടപടിയും എടുത്തിട്ടില്ല. അതിനു പുറമേയാണ് ഇവരെ മോചിപ്പിക്കാനെത്തിയ വൈദികനെതിരേ കേസെടുത്തത്. വാരാണസിയിലേക്കുള്ള ബസിന്റെ സമയം തിരക്കുന്നതിനായി സിസ്റ്റര് റോഷ്നി ബസ് സ്റ്റാന്ഡിലേക്ക് പോയപ്പോള് സിസ്റ്റര് ഗ്രേസും ഡ്രൈവറും കാറില് ഇരിക്കുകയായിരുന്നു. ആ സമയം ഇരച്ചെത്തിയ അക്രമി സംഘം ഇവരെ കാറില്നിന്നു വലിച്ചിറക്കുകയും ഡ്രൈവറെ ക്രൂരമായി മര്ദിക്കുകയും ചെയ്തു. എന്തിനാണ് ആക്രമിക്കുന്നതെന്ന് ചോദിച്ച സിസ്റ്റര് ഗ്രേസിനോട്, തങ്ങള് ആരാണെന്ന് ശരിക്ക് മനസിലാക്കി തരാം എന്നാണ് അക്രമികള് പറഞ്ഞത്. മതപരിവര്ത്തനം നടത്തി എന്നു പറഞ്ഞായിരുന്നു അധിക്ഷേപവും അതിക്രമവും. തങ്ങളോടൊപ്പമുള്ള ഡ്രൈവര് ക്രൈസ്തവനല്ലെന്നും അയാളെ എന്തിനാണ് ഉപദ്രവിക്കുന്നതെന്നും ചോദിച്ച കന്യാസ്ത്രീകളോട് അക്രമികള് കൂടുതല് മോശം ഭാഷയിലാണ് സംസാരിച്ചത്. പിന്നീട് കന്യാസ്ത്രീകള് വന്ന സ്കോര്പിയോയുടെ താക്കോല് ഊരിയെടുക്കുകയും മൂവരെയും നിര്ബന്ധപൂര്വം അടുത്തുള്ള പോലീസ് സ്റ്റേഷനിലേക്ക് കൊണ്ടു പോകുകയുമായിരുന്നു.